**4. OBRAZLOŽENJE NAČINA NA KOJI JE ODREĐENA CIJENA OBVEZNE MINIMALNE JAVNE USLUGE**

Cijena javne usluge plaća se radi pokrića troškova javne usluge, a strukturu cijene čine cijena za količinu predanog miješanog komunalnog otpada i cijena obvezne minimalne javne usluge. Omjer cijene za količinu predanog miješanog komunalnog otpada i cijene obvezne minimalne javne usluge u cijeni javne usluge odmjeren je na način koji treba osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, a uvažavajući načela održivost razvoja, zaštite okoliša, javnosti rada i onečišćivač plaća, kako bi se osiguralo i poticalo odvojeno sakupljanje otpada.

Cijena obvezne minimalne javne usluge sukladno članku 76. Zakona o gospodarenju otpadom (NN 84/21 i 142/23) je iznos koji osigurava ekonomski održivo poslovanje davatelja javne usluge, sigurnost, redovitost i kvalitetu pružanja javne usluge, a sve to kako bi sustav sakupljanja komunalnog otpada mogao ispuniti svoju svrhu.

Cijenom obvezne minimalne javne usluge osigurava se ujednačena kvaliteta, sigurnosti i redovitost pružanja javne usluge sakupljanja komunalnog otpada na čitavom području pružanja javne usluge davatelja javne usluge.

**Cijena obvezne minimalne javne usluge obuhvaća sljedeće usluge:**

- sakupljanje i odvoz miješanog komunalnog otpada s obračunskog mjesta korisnika usluge sukladno Zakonu i Odluci o načinu pružanja javne usluge,

- sakupljanje i odvoz biootpada s obračunskog mjesta korisnika usluge sukladno Zakonu i Odluci o načinu pružanja javne usluge,

- sakupljanje i odvoz reciklabilnog komunalnog otpada s obračunskog mjesta korisnika usluge sukladno Zakonu i Odluci o načinu pružanja javne usluge,

- sakupljanje i odvoz glomaznog otpada i/ili granja a s obračunskog mjesta korisnika usluge u kategoriji kućanstva, a sukladno Zakonu i Odluci o načinu pružanja javne usluge najviše do dva puta godišnje,

- preuzimanje otpada u reciklažnom dvorištu i mobilnom reciklažnom dvorištu

- predaju miješanog komunalnog otpada, biootpada i reciklabilnog komunalnog otpada na zbrinjavanje ovlaštenim osobama.

**Navedene usluge obuhvaćaju sljedeće troškove:**

- materijalne troškove (osnovni i uredski materijal, električnu energiju, gorivo, mazivo, auto gume, sitni inventar, zaštitnu opremu, rezervne dijelove i drugo)

- troškove usluga (usluge održavanja vozila i strojeva, tehnički pregledi, registracija, distribucija uplatnica, informatičke usluge, obradu i zbrinjavanje otpada te druge usluge)

- nematerijalne troškove (naknade radnicima, otpremnine i pomoći, premije osiguranja, zaštite imovine i drugo)

- troškove plaća radnika, troškove amortizacije, troškove nabave i održavanja opreme i postrojenja za prikupljanje otpada te troškove vođenja propisanih evidencija i izvješćivanja.

Cijena obvezne minimalne javne usluge određena je kao ukupni trošak navedenih troškova podijeljen s brojem korisnika minimalne javne usluge, uzimajući pri tom u obzir procijenjeni broj korisnika koji će ostvariti pravo na umanjenje cijene minimalne javne usluge.

U Mihovljanu, 08.09.2025.

GKP ČAKOM d.o.o.